ผู้บัญชาการหน่วยบัญชาการรักษาดินแดน เปิดการฝึกภาคสนามนักศึกษาวิชาทหาร ที่เขาชนไก่ จ.กาญจนบุรี
ผู้บัญชาการหน่วยบัญชาการรักษาดินแดน  ประกอบพิธีบวงสรวงสิ่งศักดิ์สิทธิ์  เปิดกองอำนวยการฝึกภาคสนามนักศึกษาวิชาทหาร ประจำปีการศึกษา 2560 ณ ค่ายฝึกนักศึกษาวิชาทหาร  เขาชนไก่  
วันนี้( 7 ม.ค. 61)พลโท วิโรจน์  วิจิตรโท ผู้บัญชาการหน่วยบัญชาการรักษาดินแดน  พร้อมด้วยกำลังพล  นักศึกษาวิชาทหาร  และส่วนราชการ ร่วมประกอบพิธีบวงสรวงพระบรมราชานุสาวรีย์ พระบาทสมเด็จพระมงกุฎเกล้าเจ้าอยู่หัว  รัชกาลที่ 6  และประกอบพิธีทางศาสนา ในพิธีเปิดกองอำนวยการฝึกภาคสนามนักศึกษาวิชาทหาร  ประจำปีการศึกษา  2560  ณ  ค่ายฝึกนักศึกษาวิชาทหาร  เขาชนไก่  ต.ลาดหญ้า อ.เมือง  จ.กาญจนบุรี  เพื่อความเป็นสิริมงคลแก่ข้าราชการ  กำลังพล  และนักศึกษาวิชาทหารที่ทำการฝึก  
ทั้งนี้  หน่วยบัญชาการรักษาดินแดน โดยศูนย์การกำลังสำรอง จะทำการฝึกภาคสนามนักศึกษาวิชาทหาร  ประจำปีการศึกษา 2560 ณ ค่ายฝึกนักศึกษาวิชาทหาร  เขาชนไก่  อ.เมือง จ.กาญจนบุรี  ในห้วงวันที่ 3  มกราคม ถึง 9 มีนาคม  2561  โดยจะมีนักศึกษาวิชาทหาร ชาย-หญิง  ชั้นปีที่ 2 - 5 ในส่วนกลางและส่วนภูมิภาค  เป็นนักศึกษาวิชาทหารชาย 57,770 นาย นักศึกษาวิชาทหารหญิง 13,330 นาย   รวม  71,100  นาย  เข้ารับการฝึกในหลักสูตรการฝึกตามลำดับชั้นปี ทั้งนี้ เพื่อเป็นหน่วยกำลังสำรองของกองทัพบก ในการร่วมกันปกป้องสถาบันชาติ ศาสนา และพระมหากษัตริย์